CELEX: 32020D1401
Language: mt
Date: 2020-10-02 00:00:00
Title: Deċiżjoni ta’ Implimentazzjoni tal-Kummissjoni (UE) 2020/1401 tat-2 ta’ Ottubru 2020 li tipprevedi deroga temporanja mid-Direttiva tal-Kunsill 66/401/KEE rigward ir-rekwiżiti għat-tqegħid fis-suq ta’ żerriegħa ċċertifikata (notifikata bid-dokument C(2020) 6651) (Test b’rilevanza għaż-ŻEE)

6.10.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 324/35
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2020/1401
         tat-2 ta’ Ottubru 2020
         li tipprevedi deroga temporanja mid-Direttiva tal-Kunsill 66/401/KEE rigward ir-rekwiżiti għat-tqegħid fis-suq ta’ żerriegħa ċċertifikata
         
            
               (notifikata bid-dokument C(2020) 6651)
            
         
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 66/401/KEE tal-14 ta’ Ġunju 1966 dwar it-tqegħid fis-suq ta’ żerriegħa ta’ pjanti tal-għalf (1) u b’mod partikolari l-Artikolu 17(1) tagħha,
         Billi:
         
                     (1)
                  
                  
                     Mill-informazzjoni li ngħatat lill-Kummissjoni mis-Slovenja jidher li minħabba l-kundizzjonijiet tat-temp avversi waqt l-istaġun tat-tkabbir tax-xitwa bejn l-2018 u l-2019, iż-żerriegħa tax-xnien inkarnat, l-ispeċi Trifolium incarnatum L., maħsuba għall-produzzjoni taż-żerriegħa bażika, ġiet affettwata b’mod ħażin ħafna. Minħabba f’hekk ma kienx hemm biżżejjed żerriegħa bażika fis-Slovenja biex tiġi prodotta ż-żerriegħa ċċertifikata tal-ewwel ġenerazzjoni għall-ħsad tal-2020.
                  
               
                     (2)
                  
                  
                     Stati Membri oħra li kellhom xi ftit problemi fil-ħsad, ma kinux f’pożizzjoni li jgħinu lis-Slovenja tkopri l-bżonn tagħha għal din il-kategorija ta’ żerriegħa bażika.
                  
               
                     (3)
                  
                  
                     Minħabba dawn iċ-ċirkostanzi, hemm xi ftit diffikultajiet temporanji fil-provvista taż-żerriegħa ċċertifikata tax-xnien inkarnat. Dawn id-diffikultajiet ma jistgħux jintgħelbu mingħajr ma jingħata permess li għal perjodu speċifiku, u soġġett għal kwantità massima xierqa, tinbiegħ fis-suq iż-żerriegħa ċċertifikata tat-tieni ġenerazzjoni tax-xnien inkarnat prodotta fis-Slovenja.
                  
               
                     (4)
                  
                  
                     Għalhekk jenħtieġ li din id-Deċiżjoni tawtorizza t-tqegħid fis-suq fl-Unjoni ta’ żerriegħa ċċertifikata tax-xnien inkarnat tat-tieni ġenerazzjoni prodotta fis-Slovenja miż-żerriegħa ċċertifikata tal-ewwel ġenerazzjoni, soġġett għal ċerti kundizzjonijiet u limitazzjonijiet.
                  
               
                     (5)
                  
                  
                     Mill-informazzjoni li ngħatat lill-Kummissjoni mis-Slovenja, jidher ukoll li tenħtieġ kwantità totali ta’ 30 tunnellata ta’ żerriegħa tax-xnien inkarnat biex tissolva din il-problema ta’ provvista għall-perjodu li jiskadi fit-30 ta’ Ġunju 2021.
                  
               
                     (6)
                  
                  
                     Id-deroga ma tipprevenix l-applikazzjoni tal-kundizzjonijiet l-oħra dwar il-bejgħ fis-suq taż-żerriegħa ċċertifikata tax-xnien inkarnat kif stipulat fid-Direttiva 66/401/KEE.
                  
               
                     (7)
                  
                  
                     Jenħtieġ li l-Istati Membri javżaw minnufih lill-Kummissjoni u lill-Istati Membri l-oħra bil-kwantitajiet li għalihom ikunu taw l-awtorizzazzjoni għall-bejgħ fis-suq skont din id-Deċiżjoni, biex tiġi żgurata l-implimentazzjoni kkoordinata tad-deroga.
                  
               
                     (8)
                  
                  
                     Jixraq li s-Slovenja tagħmilha ta’ koordinatur biex jiġi żgurat li l-kwantità totali ta’ żerriegħa awtorizzata għat-tqegħid fis-suq skont din id-Deċiżjoni ma taqbiżx il-kwantità massima li tippermetti d-Deċiżjoni.
                  
               
                     (9)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            
               1.   Il-bejgħ fis-suq fl-Unjoni ta’ żerriegħa ċċertifikata tat-tieni ġenerazzjoni tax-xnien inkarnat (Trifolium incarnatum L.) prodotta fis-Slovenja miż-żerriegħa ċċertifikata tal-ewwel ġenerazzjoni, għandu jkun permess għal perjodu li jiskadi fit-30 ta’ Ġunju 2021 u soġġett għall-kundizzjonijiet previsti fil-paragrafu 2.
            
            
               2.   Iż-żerriegħa ċċertifikata li l-bejgħ fis-suq tagħha huwa permess skont dan l-Artikolu għandha:
               
                           (a)
                        
                        
                           ma taqbiżx il-kwantità totali ta’ 30 tunnellata;
                        
                     
                           (b)
                        
                        
                           tikkonforma mar-rekwiżiti li ġejjin:
                           
                                       (i)
                                    
                                    
                                       ir-rekwiżiti għaż-żerriegħa ċċertifikata tal-ewwel ġenerazzjoni stipulati fl-Anness II tad-Direttiva 66/401/KEE;
                                    
                                 
                                       (ii)
                                    
                                    
                                       iż-żerriegħa kkonċernata tkun tqiegħdet l-ewwel fis-suq f’konformità mal-Artikolu 3 ta’ din id-Deċiżjoni.
                                    
                                 
                     
         
         
            Artikolu 2
            L-Istati Membri għandhom javżaw minnufih lill-Kummissjoni u lill-Istati Membri l-oħra bil-kwantitajiet li għalihom taw l-awtorizzazzjoni għall-bejgħ fis-suq skont din id-Deċiżjoni.
         
         
            Artikolu 3
            Kull fornitur taż-żerriegħa li jixtieq iqiegħed fis-suq iż-żerriegħa msemmija fl-Artikolu 1 għandu japplika għall-awtorizzazzjoni mill-Istat Membru li huwa stabbilit fih jew li jimporta fih. L-Istat Membru kkonċernat għandu jawtorizza lill-fornitur iqiegħed dik iż-żerriegħa fis-suq, sakemm:
            
                        (1)
                     
                     
                        ma jkunx hemm biżżejjed evidenza li toħloq dubju dwar jekk il-fornitur jistax iqiegħed fis-suq il-kwantità ta’ żerriegħa li għaliha jkun applika għall-awtorizzazzjoni; jew
                     
                  
                        (2)
                     
                     
                        il-kwantità totali awtorizzata biex titqiegħed fis-suq ma tkunx taqbeż il-kwantità massima prevista fl-Artikolu 1(2)(a).
                     
                  
         
            Artikolu 4
            
               1.   L-Istati Membri għandhom jgħinu lil xulxin b’mod amministrattiv fl-applikazzjoni ta’ din id-Deċiżjoni.
            
            
               2.   Is-Slovenja għandha tagħmel il-parti ta’ Stat Membru koordinatur fir-rigward tal-Artikolu 1(2)(a).
            
            
               3.   Kull Stat Membru li jirċievi applikazzjoni skont l-Artikolu 3 għandu javża minnufih lis-Slovenja bil-kwantità koperta mill-applikazzjoni. Is-Slovenja għandha minnufih tavża lill-Istati Membri notifikanti jekk l-awtorizzazzjoni twassalx biex tinqabeż il-kwantità massima prevista fl-Artikolu 1(2)(a).
            
         
         
            Artikolu 5
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-2 ta’ Ottubru 2020.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU 125, 11.7.1966, p. 2298/66.